Oficialusis leidinys L 002 , 05/01/2001 p. 0001 - 0003



Tarybos reglamentas (EB) Nr. 5/2001 2000 m. gruodžio 19 d. iš dalies keičiantis Reglamentą (EEB) Nr. 1907/90 dėl tam tikrų prekybos kiaušiniais standartų EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1], ypač į jo 2 straipsnio 2 dalį, atsižvelgdama į Komisijos pasiūlymą, kadangi: (1) Reglamentas (EEB) Nr. 1907/90 [2] nustato tam tikrus prekybos kiaušiniais standartus. (2) Vištų laikymo ūkyje būdas pasidarė vienu iš svarbiausių veiksnių vartotojams perkant kiaušinius. Komisija įsipareigojo pasiūlyti pakeisti prekybos standartus ir padaryti, kad būtų privalu ant kiaušinių ir pakuočių nurodyti ūkininkavimo būdą, kad vartotojai nebūtų klaidinami. Tam tikslui aiškus ir nedviprasmiškas privalomas ženklinimas yra vienintelis būdas užtikrinti, kad vartotojas galėtų kompetentingai atskirti kiaušinių rūšis pagal ūkininkavimo būdą. Tinkamas privalomas ženklinimas atitinka vartotojų ir vartotojų organizacijų išreikštus pageidavimus. (3) Papildant informaciją vartotojams ženklinant taip pat galima nurodyti, kaip vištos lesinamos. (4) Būtina, kad privalomas ženklinimas būtų taikomas visiems kiaušiniams, parduodamiems Europos Sąjungoje ir vartotojų perkamiems už jų gamybos vietos ribų, nepaisant to, ar jie pagaminti Europos bendrijoje, ar atvežti iš trečiųjų šalių. Tačiau jeigu kiaušiniai pagaminti trečiosiose šalyse, ūkininkavimo būdo nuorodą galima pakeisti nuoroda "Ūkininkavimo būdas nenurodytas" ir pažymėti kilmės šalį, jeigu trečiosios šalies tvarka pakankamai negarantuoja, jog techninės taisyklės ir standartai atitinka Bendrijoje taikomą tvarką; tai turi užtikrinti, kad tokie kiaušiniai bus atskiriami nuo tų, kurių ženklinime nurodytas gamybos būdas, ir taip bus panaikinta galimybė toliau pateikti klaidinantį ženklinimą. (5) Antros rūšies arba apdoroti B rūšies kiaušiniai sudaro tik mažą Europos bendrijos rinkos dalį. Didžioji dalis prekybos vykdoma tiekiant vartotojams aukščiausios kokybės A rūšies kiaušinius. Todėl reikėtų supaprastinti kiaušinių rūšiavimą ir dabar naudojamas B ir C (maisto pramonėje naudojami kiaušiniai) rūšis reikėtų sujungti į naują B rūšį, o tokiais kiaušiniais būtų prekiaujama tik perdirbimo tikslais. (6) Ne vėliau kaip likus šešiems mėnesiams iki privalomo ženklinimo ant kiaušinių ir pakuočių nurodant ūkininkavimo būdą įvedimo Komisija turėtų pateikti ataskaitą kartu su tinkamais pasiūlymais, atsižvelgdama į ataskaitos išvadas, apie poslinkius maisto higienos taisyklių srityje, ypač dėl nuplautų kiaušinių, ir apie Pasaulio prekybos organizacijos derybų rezultatus, PRIĖMĖ ŠĮ REGLAMENTĄ: 1 straipsnis Šiuo reglamentu Reglamentas (EEB) Nr. 1907/90 iš dalies keičiamas taip: 1) 6 straipsnio 1 dalyje: a) trečioji įtrauka išbraukiama; b) antroji įtrauka pakeičiama taip: "— B rūšis arba „antrarūšiai ar žemesnės kokybės kiaušiniai, skirti maisto pramonės įmonėms, patvirtintoms laikantis Direktyvos 89/437/EEB nuostatų, ir ne maisto pramonei."; 2) 7 straipsnis pakeičiamas taip: "7 straipsnis 1. a) A rūšies kiaušiniai paženklinami kodu, pagal kurį galima nustatyti gamintojo skiriamąjį numerį ir ūkininkavimo būdą; b) Komisija įvertina eksportuojančiose trečiosiose šalyse galiojančius ženklinimo metodus. Jeigu paaiškėja, kad taikoma tvarka užtikrina pakankamą taikomų techninių taisyklių ir Bendrijos standartų atitiktį, iš konkrečių trečiųjų šalių importuojamiems kiaušiniams galima suteikti skiriamąjį kodą, kaip minėta a punkte. Tačiau jeigu taip nėra, importuojamiems kiaušiniams suteikiamas skiriamasis kodas, nurodantis neaiškų ūkininkavimo būdą ir kilmės šalį; c) jei būtina, Komisija derasi su tomis šalimis, kad jos imtųsi tinkamų priemonių, užtikrinančių tokį ženklinimo standartų laikymąsi, kuris atitiktų Bendrijos tvarką; d) tokių nuorodų taikymas priklauso nuo sąlygų, kurias reikia apibrėžti 20 straipsnyje nustatyta tvarka. 2. Vienas arba keletas toliau išvardytų ženklinimų gali būti naudojami A rūšies kiaušiniams: a) minimalaus galiojimo data ("suvartoti iki"; data); b) viena ar keletas kitokių datų, kuriomis siekiama suteikti vartotojui papildomos informacijos; c) kokybės rūšis; d) svorio rūšis; e) pakavimo centro numeris; f) pakavimo centro pavadinimas arba įmonės pavadinimas; g) firmos pavadinimas arba prekės ženklas; h) kiaušinių kilmės nuoroda. f ir g punktuose minimos nuorodos naudojamos tiktai 10 straipsnio 1 dalies a punktą sudarančio sakinio antrosios dalies atitinkamomis sąlygomis. b ir h punktuose minimos nuorodos naudojamos tiktai 10 straipsnio 3 dalies atitinkamomis sąlygomis. Ant A rūšies kiaušinių gali būti informacija apie tai, kaip vištos dedeklės lesinamos. Tokia informacija naudojama tiktai 10 straipsnio 3 dalies atitinkamomis sąlygomis."; 3) 8 straipsnis pakeičiamas taip: "8 straipsnis 1. B rūšies kiaušiniai, išskyrus įdužusius kiaušinius, aiškiai ženklinami, kad būtų matoma jų kokybės rūšis. Ant jų taip pat gali būti vienas ar keletas 7 straipsnyje išvardytų ženklinimų. 2. A rūšies kiaušiniai, nebeturintys tai rūšiai nustatytų savybių, perrūšiuojami į B rūšį. Tokiu atveju jie paženklinami aiškiai matomu ženklinimu laikantis 1 dalies nuostatų. Visi ženklinimai, kurie galėjo būti naudojami laikantis 7 straipsnio arba šio straipsnio 1 dalies, gali būti toliau naudojami, išskyrus svorio rūšies ženklinimą, kuris prireikus keičiamas. 3. Tačiau nukrypstant nuo 2 dalies, savo rūšiai nustatytų savybių neturinčius A rūšies kiaušinius galima tiesiai pristatyti į maisto pramonės įmones, patvirtintas laikantis Direktyvos 89/437/EEB nuostatų, arba į ne maisto pramonės įmones be 2 dalyje minimų ženklinimų, su sąlyga kad ant kiaušinių pakuočių visada yra aiškiai paženklinta paskirties vieta."; 4) šiuo reglamentu 10 straipsnis iš dalies keičiamas taip: a) 1 dalies e ir f punktai pakeičiami taip: "e) minimalaus galiojimo data ("geriausia iki"; data), po jos – atitinkamos A rūšies kiaušinių laikymo rekomendacijos ir B rūšies kiaušinių pakavimo data; f) išsami nekoduota informacija apie B rūšies kiaušinių šaldymą arba konservavimo būdą; g) A rūšies kiaušinių gamybos būdas. Tokia informacija naudojama laikantis taisyklių, kurios turi būti nustatomos 20 straipsnyje nustatyta tvarka."; b) 2 dalis papildoma tokiu punktu: "f) nuoroda, kaip dedeklės vištos yra lesinamos."; c) 3 dalis pakeičiama taip: "3. Kitos datos ir nuorodos apie ūkininkavimo būdą, kiaušinių kilmė ir dedeklių vištų lesinimą gali būti naudojamos tiktai laikantis taisyklių, kurios turi būti nustatomos 20 straipsnyje nustatyta tvarka. Šios taisyklės visų pirma taikomos ūkininkavimo būdo, kiaušinių kilmės ir dedeklių vištų lesinimo kriterijams. Tačiau jeigu pasirodytų, kad kiaušinių kilmės ir ūkininkavimo būdo nuorodų naudojimas yra kenksmingas Bendrijos rinkos sklandumui, arba jeigu kiltų rimtų sunkumų kontroliuoti tokių nuorodų naudojimą arba tokios kontrolės veiksmingumui, Komisija, remdamasi ta pačia tvarka, gali sustabdyti minėtų nuorodų naudojimą. Nepaisant pirmiau išdėstytų nuostatų, jeigu ant didelėse pakuotėse esančių mažų pakuočių arba kiaušinių yra jų kilmę nurodantys ženklinimai, ši informacija turi būti ir ant didelių pakuočių."; 5) 15 straipsnio b dalis papildomas tokiu papunkčiu: "gg) 10 straipsnio 1 dalies g punkte minimas A rūšies kiaušinių gamybai naudotas ūkininkavimo būdas arba tokia nuoroda: „Ūkininkavimo būdas nenurodytas."; 6) 20 straipsnis papildomas tokia dalimi: "4. Reglamento (EEB) Nr. 2771/75 17 straipsnyje nustatyta tvarka Komisija priima: a) priemones, kurių reikia siekiant palengvinti perėjimą prie 6 straipsnio 1 dalies antrojoje įtraukoje, 7 ir 8 straipsniuose, 10 straipsnio 1 dalies e, f ir g punktuose, 10 straipsnio 2 dalies f punkte, 10 straipsnio 3 punkte ir 15 straipsnio b dalyje gg papunktyje nustatytų priemonių; b) priemones, kurios yra būtinos ir tinkamai pateisinamos būtiniausiu atveju sprendžiant praktines, specifines ir nenumatytas problemas."; 7) įterpiamas toks 22a straipsnis: "22a straipsnis Ne vėliau kaip iki 2003 m. birželio 30 d. Komisija pateikia Tarybai ataskaitą apie su kiaušinių vartojimu, vartotojų ir vartotojų organizacijų pageidavimais ir kiaušinių ženklinimo bei stebėjimo klausimu susijusius poslinkius kartu su tinkamais pasiūlymais." 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 2004 m. sausio 1 d. Tačiau naujojo 7 straipsnio 2 dalies paskutinė pastraipa, numatyta 1 straipsnio 2 punkte, 1 straipsnio 4 dalies b bei c punktuose ir 1 straipsnio 6 bei 7 punktuose, taikoma nuo 2001 m. liepos 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. gruodžio 19 d. Tarybos vardu Pirmininkas J. Glavany [1] OL L 282, 1975 11 1, p. 49. Reglamentas su paskutiniais pakeitimais, padarytais Reglamentu (EB) Nr. 1516/96 (OL L 189, 1996 7 30, p. 99). [2] OL L 173, 1990 7 6, p. 5. Reglamentas su paskutiniais pakeitimais, padarytais Reglamentu (EB) Nr. 818/96 (OL L 111, 1996 5 4, p. 1). --------------------------------------------------